O cabo supremo d'o estato yera o sobirán, a qui deciban emir al muslimin, emir al mi’minin u soldán. Considerato como cabo espiritual y temporal, a suya autoridat yera absoluta. Podeba, manimenos, delegar belunas d'as suyas funcions en atras presonas, susceptibles d'estar depuestas en qualsiquier inte por o sobirán. Yera cheneral d'os exercitos y dirichiba a politica exterior. Administraba os gastos publicos, presidiba a oración d'os viernes en a mezquita y recibiba o churamiento de fidelidat d'os suyos subditos en o inte de plegar a la cadiera reyal. Teneba como símbolo o aniello d'oro con a suya divisa personal.